FI Euroopan unionin virallinen lehti CE 84/694

(2004/C 84 E/0780)

KIRJALLINEN KYSYMYS E-0887/04

esittäjä(t): Bob van den Bos (ELDR) komissiolle

(22. maaliskuuta 2004)

Aihe: Lemmikkilintutuontiin liittyvät terveys seuraukset

Useissa Kaakkois-Aasian maissa hiljattain puhjenneiden lintuinfluenssatapausten seurauksena komissio on keskeyttänyt kaikkien lemmikkieläimiksi tuotavien lintujen tuonnin Kambodžasta, Indonesiasta, Japanista, Laosista, Pakistanista, Kiinasta, Etelä-Koreasta, Thaimaasta ja Vietnamista. Keskeyttämispäätös astuu välittömästi voimaan, ja sitä on tarkoitus noudattaa kuusi kuukautta 15. elokuuta 2004 asti.

Aikooko komissio toteuttaa tuonnin keskeyttämisen aikana riskiarvioinnin siitä, onko lemmikkieläinten kaupalla mahdollisesti vaikutusta lintuinfluenssan leviämiseen? Aikooko komissio toteuttaa myös kustannus-hyötyanalyysin siitä, miten keskeyttämistoimenpiteet vaikuttavat lemmikkieläinten kauppaan?

Kuinka komissio varmistaa sen, että toisaalta lemmikkilintuja vievissä maissa toteutetut karanteenit ja terveystarkastukset sekä toisaalta ne, joita sovelletaan EU:n alueelle tultaessa, ovat riittävät, jotta tällaisten lintuinfluenssan kaltaisten tautien pääsy unionin alueelle voidaan varmasti estää?

David Byrnen komission puolesta antama vastaus

(23. huhtikuuta 2004)

Tietyissä Aasian maissa on jatkunut erittäin patogeenisen lintuinfluenssan ennen kokematon epidemia. Epidemian vuoksi on jo menetetty yli 100 miljoonaa siipikarjaan kuuluvaa lintua, ja useita ihmisiä on kuollut. Sitäkin huolestuttavampi on Maailman terveysjärjestön (WHO:n) varoitus, jonka mukaan kyseisen viruksen alatyypin vuoksi Aasian nykyinen tilanne saattaa johtaa ihmisissä esiintyvään epidemiaan ja huomattaviin terveydellisiin ja sosioekonomisiin vaikutuksiin kaikkialla maailmassa.

Tällainen taudinaiheuttaja voi johtaa erittäin vakaviin seurauksiin, mikäli se pääsee yhteisön alueelle. Siksi komissio on vahvistanut useita varotoimenpiteitä, joihin kuuluu kyseisistä maista peräisin olevan lemmikkilintutuonnin keskeyttäminen. Jäsenvaltiot ovat kannattaneet täysimääräisesti kaikkia komission vahvistamia toimenpiteitä elintarvikeketjua ja eläinten terveyttä käsittelevässä pysyvässä komiteassa.

Komissio arvioi parhaillaan lintuinfluenssan viimeaikaisimpia esiintymisiä maailmanlaajuisesti. Näistä tapahtumista saatujen kokemusten ja tutkijoiden lausuntojen perusteella laaditaan ehdotus lintuinfluenssan torjuntaa koskevan lainsäädännön tarkistamisesta. Ehdotus on tarkoitus toimittaa parlamentille ja neuvostolle vuonna 2004.

Vaikutustenarviointia koskevan komission tiedonannon (1) mukaisesti ehdotukseen liitetään laajennettu vaikutustenarviointi. Siinä komissio arvioi tähän tautiin liittyvien aiempien toimenpiteiden sekä suunniteltujen uusien toimenpiteiden riskit, kustannukset ja hyödyt. Jo nyt voidaan kuitenkin ennakoida, että tarkan arvioinnin tekeminen on usein varsin vaikeaa tai jopa mahdotonta, koska taudinaiheuttajan luonne muuttuu nopeasti ja on vaikeasti ennustettava ja koska monista olennaisista kysymyksistä on liian vähän tietoa tai niihin liittyy tieteellisiä epävarmuustekijöitä. Lemmikkilintujen ja niiden kaupan aiheuttamat riskit kuuluvat näihin kysymyksiin. Niiden osalta on tarkasteltava, mikä olisi tarkoituksenmukaisin suojakeino Euroopassa.

Komissio tarkistaa ja päivittää elintarvikeketjua ja eläinten terveyttä käsittelevässä pysyvässä komiteassa jatkuvasti toimenpiteitä, joita toteutetaan eläinten terveysvaatimuksista ja eläinlääkärintodistuksesta muiden kuin siipikarjaan kuuluvien lintujen tuonnissa sekä karanteenivaatimuksista 16. lokakuuta 2000 tehdyn komission päätöksen 2000/666/EY (2) mukaisesti tarkoituksena ehkäistä lintuinfluenssan leviäminen lemmikkilintujen tuonnin kautta.

Erittäin patogeenisen lintuinfluenssan viruksia ei ole toistaiseksi havaittu karanteenissa pidetyissä linnuissa. Toimenpiteiden ansiosta linnuissa on kuitenkin todettu muita eksoottisia viruksia, ja niiden leviäminen yhteisöön on siten estetty.

Tähänastisten tietojen ja kokemusten valossa komissio katsoo, että nykyiset varotoimenpiteet — joiden lisäksi sovelletaan tarvittaessa poikkeuksellisia suojalausekkeita, joita vahvistettiin muun muassa äskettäin Aasian tilanteen vuoksi — ovat tarkoituksenmukaisin keino suojella yhteisöä ei-toivotuilta taudinaiheuttajilta, kuten lintuinfluenssalta. Maailmamme ei kuitenkaan ole täysin riskitön, ja siksi on mahdotonta sulkea pois sitä mahdollisuutta, että tällainen virus tuodaan yhteisön alueelle tahallisesti tai tahattomasti, vaikka kaikki tarvittavat varotoimenpiteet ovat käytössä.

(1) KOM(2002) 276 lopullinen.

(2) EYVL L 278, 31.10.2000.